Une mostre interessante e biele di viodi e je stade screade vuê a Felet, te jentrade dal municipi.
Si clame “Friûl di Magance”. E je interessante parcè che e je dedicade aes tradizions popolârs dal Friûl e ai protagoniscj dal so imagjinari. E je biele di viodi par vie che orcui, benandants, cjalcjuts, basaliscs, aganis, maçarots, boboros e tancj altris personaçs de narative orâl a vegnin contâts cu lis ilustrazions fatis di Luigino Peressini.
“Friûl di Magance” e je une vere e proprie mape che, de Cjargne ae Lagune, e permet di orientâsi tra vilis e paîs e soredut tra incjant, misteri, figuris e crodincis. Une iniziative di valôr culturâl e cuntune vocazion didatiche e promozionâl, metude adun de cooperative Serling, che e cjape dentri ancje altris struments di documentazion e comunicazion, a tacâ di un libri trilengâl (furlan, inglês e talian) e de riproduzion de mape ilustrade di Peressini.
La mostre e reste sù a Felet fintremai ai 21 di Fevrâr.
fur_Latn fur_Latn fur_Latn fur_Latn